PYLON แย้มธุรกิจ Q2 ฟื้นแกร่ง ทยอยรับรู้ “แบ็กล็อก” ดันรายได้ปีนี้ทะลุ 1 พันลบ.
PYLON ชี้ภาพรวมธุรกิจปี 65 ฟื้น รายได้โตเกิน 1,000 ลบ. รับรู้งานในมือจะเพิ่มขึ้นตั้งแต่ Q2 ล่าสุดตุนงานในมือที่ 1,381 ลบ. ทยอยรับรู้เกือบทั้งหมดในปีนี้ พร้อมเดินหน้าประมูลงานใหม่ต่อเนื่อง เชื่อมีโอกาสได้งานเข้ามาเพิ่มเติม
PYLON ชี้ภาพรวมธุรกิจปี 65 ฟื้น รายได้โตเกิน 1,000 ลบ. รับรู้งานในมือจะเพิ่มขึ้นตั้งแต่ Q2 ล่าสุดตุนงานในมือที่ 1,381 ลบ. ทยอยรับรู้เกือบทั้งหมดในปีนี้ พร้อมเดินหน้าประมูลงานใหม่ต่อเนื่อง เชื่อมีโอกาสได้งานเข้ามาเพิ่มเติม
31 พ.ค. 2565

ดร.ชเนศวร์ แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON เปิดเผยว่า แนวโน้มผลประกอบการไตรมาส 2/65 คาดว่ามีแนวโน้มที่ดี และจะดีต่อเนื่องไปถึงไตรมาส 3 งานรถไฟฟ้าเชื่อม 3 สนามบินที่ล่าช้าจะเริ่มก่อสร้างได้ปลายปีนี้ อย่างไรก็ตาม บริษัทคาดว่ารายได้ปี 65 จะกลับมามากกว่า 1,000 ล้านบาท จากปริมาณงานตุนงานในมือ (Backlog) ที่มีมูลค่ารวมกว่า 1,381 ล้านบาท
โดยเป็นงานโครงการจากภาครัฐ และโครงการจากภาคเอกชนในสัดส่วนที่ใกล้เคียงกันซึ่งคาดว่าจะสามารถรับรู้รายได้เข้ามาเกือบทั้งหมดในปีนี้ โดยบริษัทคาดว่าจะมีอัตราการใช้เครื่องจักรราว 80-85%
นอกจากนี้ บริษัทยังคงเดินหน้าประมูลงานใหม่ๆอย่างต่อเนื่อง อาทิ รถไฟฟ้าสายสีม่วงใต้ รถไฟฟ้าสายสีส้ม ทางยกระดับเส้นพระราม 2 ซึ่งเชื่อว่าบริษัทมีโอกาสได้งานเข้ามาเพิ่ม รวมถึงโครงการภาคเอกชนที่เริ่มออกมามากขึ้นในช่วงที่ผ่านมา โดยได้รับปัจจัยหนุนจากสถานการณ์การแพร่ระบาดของเชื้อไวรัสโควิด-19 ที่คลี่คลายไปในทิศทางที่ดีขึ้น ส่งผลให้ภาคเอกชนเริ่มกลับมาขยายการลงทุนแล้ว
ส่วนความผันผวนราคาวัสดุก่อสร้างคาดกระทบจำกัด เนื่องจากงานโครงการต่างๆจะเป็นงานระยะสั้นและบริษัทได้ดำเนินกลยุทธ์การล็อกราคาวัสดุก่อสร้างภายในทันทีเมื่อรับงาน เพื่อที่จะลดผลกระทบจากสถานการณ์ดังกล่าว
“งานรับเหมาก่อสร้างของบริษัทส่วนใหญ่ไม่ได้รับผลกระทบจากวัสดุก่อสร้าง เพราะบริษัทได้ล็อกราคาไว้ล่วงหน้าแล้ว แต่อาจได้รับผลกระทบบางส่วนมาจากราคาน้ำมันที่ปรับตัวเพิ่มสูงขึ้น และงานซ่อมบำรุงเครื่องจักรอุปกรณ์ ซึ่งบริษัทก็ได้มีการปรับขึ้นราคาลูกค้าเช่นกัน ส่งผลให้โดยรวมบริษัทไม่ได้รับผลกระทบมากนัก” ดร.ชเนศวร์ กล่าว